સાઇકલ શીખવાની ઉંમરે તે ચલાવવાનું આવડી જાય એ જ એક માત્ર લક્ષ્ય હોય. મારા માટે એ ઉંમર નવ-દસ વર્ષની વચ્ચે ખેડા જિલ્લાના ઠાસરા ગામે (યાત્રાધામ ડાકોરથી / Dakor નજીકનું ગામ) રહેતો ત્યારે આવી ગઈ હતી. અડધો કલાકના આઠ આના લેખે સાઇકલ ભાડે મળે. પૂરા દિવસ માટે પણ ભાડે મળે. જો કે એવી જરૂર ન પડે. મોટેભાગે શનિ-રવિની રજાના દિવસમાં પપ્પા સાઇકલ ભાડે અપાવવાનો બંદોબસ્ત કરે. એટલા માટે કે એમના માટે પણ બૅન્કમાં રજાનો દિવસ હોય એટલે સાઇકલ શીખવવામાં એમનું ધ્યાન રહે. સાઇકલની સીટ પર હથેળી ટેકવીને એ મહિનાભરના શનિ-રવિ મારી પાછળ દોડ્યા ત્યારે હું સાઇકલ ચલાવતાં શીખ્યો.